﻿

На основу члана 4. став 2. и члана 5. став 2. Уредбе о управљању Програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године („Службени гласник РС”, број 29/23) и чланa 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 − др. закон),

Влада доноси

**ОДЛУКУ**

**о одређивању органа, лица и тела за управљање програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године**

1. Овом одлуком одређују се органи, лица и тела за управљање програмима претприступне помоћи Европске уније у оквиру инструмента за претприступну помоћ (ИПА III) за период 2021–2027. године: Национални ИПА координатор, Технички секретаријат Националног ИПА координатора, Национални службеник за одобравање, органи у Управљачкој структури Националног службеника за одобравање, Управљачки орган, Посредничка тела за управљање политиком, Посредничко тело за финансијско управљање за једногодишње програме и вишегодишње програме прекограничне сарадње, Управљачки орган за програме прекограничне сарадње, органи који чине Структуру за управљање ИПАРД програмом и Тело за сузбијање неправилности и превара у поступању са финансијским средствима Европске уније.

2. За Националног ИПА координатора, одређује се министар за европске интеграције – проф. др Тања Мишчевић.

3. Одређује се Министарство за европске интеграције – Сектор за планирање, програмирање, праћење и извештавање о средствима Европске уније и развојној помоћи, за Технички секретаријат националног ИПА координатора.

4. За Националног службеника за одобравање, одређује се државни секретар у Министарству финансија – Гојко Станивуковић.

Руководилац Сектора за управљање средствима Европске уније у Mинистaрству финaнсиja замењује Националног службеника за одобравање у његовом одсуству.

5. Одређује се Министарство финансија – Сектор за управљање средствима Европске уније, за Управљачку структуру Националног службеника за одобравање. Руководилац сектора обавља послове руководиоца Управљачке структуре Националног службеника за одобравање.

Унутрашње јединице Сектора за управљање средствима Европске уније у Министарству финансија, обављају послове Тела за подршку Националном службенику за одобравање и Рачуноводственог тела.

6. Одређује се Министарство за европске интеграције – Сектор за планирање, програмирање, праћење и извештавање о средствима Европске уније и развојној помоћи, за Управљачки орган у Структури за управљање једногодишњим програмима претприступне помоћи у оквиру ИПА III. Руководилац сектора обавља послове руководиоца Управљачког органа за управљање једногодишњим програмима претприступне помоћи у оквиру ИПА III.

7. Одређује се Министарство финансија – Сектор за међународну сарадњу и европске интеграције за Посредничко тело за управљање политиком у Структури за управљање једногодишњим програмима у оквиру ИПА III. Руководилац сектора обавља послове руководиоца Посредничког тела за управљање политиком.

8. Одређује се Министарство за заштиту животне средине – Сектор за међународну сарадњу, пројекте и климатске промене за Посредничко тело за управљање политиком у Структури за управљање једногодишњим програмима у оквиру ИПА III. Руководилац сектора обавља послове руководиоца Посредничког тела за управљање политиком.

9. Одређује се Министарство пољопривреде, шумарства и водопривреде – Сектор за међународну сарадњу и европске интеграције за Посредничко тело за управљање политиком у Структури за управљање једногодишњим програмима у оквиру ИПА III. Руководилац сектора обавља послове руководиоца Посредничког тела за управљање политиком.

10. Одређује се Министарство за рад, запошљавање, борачка и социјална питања – Сектор за међународну сарадњу, европске интеграције и пројекте за Посредничко тело за управљање политиком у Структури за управљање једногодишњим програмима у оквиру ИПА III. Руководилац сектора обавља послове руководиоца Посредничког тела за управљање политиком.

11. Одређује се Министарство финансија – Сектор за уговарање и финансирање програма из средстава Европске уније, за Посредничко тело за финансијско управљање у Структури за управљање једногодишњим програмима претприступне помоћи у оквиру ИПА III и у Структури за управљање вишегодишњим програмима прекограничне сарадње у оквиру ИПА III. Руководилац сектора обавља послове руководиоца Посредничког тела за финансијско управљање.

12. Одређује се Министарство за европске интеграције – Сектор за програме прекограничне и транснационалне сарадње и сарадњу са органима и организацијама на локалном и регионалном нивоу ради ефикаснијег коришћења фондова, за Управљачки орган за програме прекограничне сарадње у Структури за управљање програмима прекограничне сарадње у Републици Србији. Руководилац сектора обавља послове руководиоца Управљачког органа за програме прекограничне сарадње.

13. Одређује се Министарство пољопривреде, шумарства и водопривреде – Одељење за управљање ИПАРД програмом, за ИПАРД управљачко тело у Структури за управљање ИПАРД програмом. Руководилац одељења обавља послове руководиоца ИПАРД управљачког тела.

14. Одређује се Министарство пољопривреде, шумарства и водопривреде – Управа за аграрна плаћања, за ИПАРД агенцију у Структури за управљање ИПАРД програмом. Руководилац управе обавља послове руководиоца ИПАРД агенције.

15. Одређује се Министарство финансија – Одељење за сузбијање неправилности и превара у поступању са финансијским средствима Европске уније (АФКОС), за Тело за сузбијање неправилности и превара у поступању са финансијским средствима Европске уније. Руководилац одељења обавља послове руководиоца Тела за сузбијање неправилности и превара у поступању са финансијским средствима Европске уније.

16. Ова одлука ступа на снагу осмог дана од дана објављивања у „Службеном гласнику Републике Србије”.

05 број 337-3595/2023

У Београду, 27. априла 2023. године

**Влада**

Председник,

**Ана Брнабић,** с.р.